გამოღვიძება
გამოღვიძება (ინგლ. The Awakening) — ამერიკელი მწერლის, კეიტ შოპენის, რომანი, გამოქვეყნდა 1899 წელს. მასში მოქმედება XIX საუკუნის მიწურულს ნიუ-ორლეანსა და ლუიზიანაში ვითარდება. რომანის მთავარი პერსონაჟი ედნა პონტილიეა, რომლის არატრადიციული შეხედულებები ქალურობასა და დედობაზე იმ პერიოდის ამერიკაში გაბატონებულ სოციალურ ნორმებს უპირისპირდება. „გამოღვიძება“, ერთ-ერთი პირველი ამერიკული რომანი, რომელიც ქალებთან დაკავშირებულ საკითხებზე ამახვილებს ყურადღებას. რომანი ასევე განიხილება, როგორც ადრეული ფემინიზმის საეტაპო ნამუშევარი. რეალისტური თხრობის, სოციალურ საკითხებზე კომენტირებისა და ფსიქოლოგიური კომპლექსურობის სინთეზი „გამოღვიძებას“ ამერიკული მოდერნისტული ლიტერატურის, კერძოდ კი უილიამ ფოლკნერისა და ერნესტ ჰემინგუეის, წინამორბედად აქცევს. რომანი ასევე ეხმიანება ისეთი თანამედროვე ავტორების წიგნებს, როგორებიც არიან ედით უორტონი და ჰენრი ჯეიმზი. „გამოღვიძება“ ასევე შეიძლება ჩაითვალოს პირველ სამხრეთულ ლიტერატურულ ნამუშევრად, რომლის ტრადიციამაც კულმინაციას ფოლკნერის, იუდორა უელთის, კეტრინ ენ პორტერისა და ტენესი უილიამსის შემოქმედებაში მიაღწია.